Sărbătoarea Învierii Domnului a fost celebrată și în teatrele de operații europene unde sunt prezente trupe militare române. Astfel, în Bosnia și Herțegovina, în Kosovo și Polonia, militarii români s-au bucurat de prezența preoților și au avut posibilitatea să se spovedească, să se împărtășească și să participe la sfintele slujbe.
Câte doi preoți militari au fost nominalizați în acest an să slujească în fiecare dintre cele trei teatre de operații, a relatat pentru Basilica.ro preotul Sorin Pitic, inspector general și șeful secției de asistență religioasă din Armata României.
„Îi mulțumim în mod special Părintelui Patriarh Daniel pentru Înalta Binecuvântare și pentru purtarea de grijă oferită clerului militar, șefilor Armatei Române și comandanților militari care au susținut misiunea celor șase preoți. De asemenea le mulțumim și militarilor români care, deși sunt departe de țara noastră, rămân atașați de tradițiile noastre sfinte și îl păstrează pe Dumnezeu în suflete și în inimi, chiar dacă sunt foarte departe de casele și familiile lor”, a transmis părintele Sorin Pitic.
Militarii români și comandanții lor din Bosnia și Herțegovina, cu baza militară de la Sarajevo, s-au bucurat de sfintele slujbe din Săptămâna Mare și din zilele Sfintelor Paști oficiate de preoții militari Constantin Turean și Alexandru Socaciu. Militarii români din Kosovo au primit, în cele două săptămâni semnificative pentru viața creștinilor, vizita pastorală a preoților militari Mihai Stănoiu și Mitică Bighiu, iar în Polonia au fost prezenți preoții militari Alexandru Câcău și Gabriel Băban.
Toți cei șase clerici au transportat cu ei toate obiectele necesare amenajării spațiilor liturgice, obiectele, veșmintele și cărțile necesare săvârșirii slujbelor religioase.
Pentru a putea transporta toate aceste lucruri, dar și cele necesare pentru oferirea darurilor de Paști, cum ar fi pasca sau ouăle roșii, preoții militari li s-au pus la dispoziție doua microbuze militare. Astfel, preoții care au plecat în Priștina, Kosovo, dar și în Sarajevo, Bosnia și Herțegovina, au făcut două zile pe drum, peste 3.600 km, iar cei care au plecat spre militarii români din Polonia, au făcut aproximativ 3.200 km, atât la dus, cât și la întors.
Preotul Alexandru Socaciu din Făgăraș a spus că clericii s-au bucurat de o primire bună și că li s-a pus la dispoziție chiar o capelă militară catolică pentru desfășurarea actelor de cult la Sarajevo s-a pus la dispoziție chiar o capelă militară catolică pentru desfășurarea actelor de cult.
„Am participat și la masa de Paști cu multe bunătăți specifice, unde ni s-au transmis sincere mulțumiri atât din partea Ambasadorului român de la Sarajevo, cât și din partea familiei consulului nostru. Ceea ce a fost mult peste așteptările noastre, a fost faptul că și români din alte armate au solicitat asistență religioasă în baza de la Sarajevo, iar la slujbele religioase au participat și militari bulgari, muntenegreni, macedonieni, greci și olandezi, unde au primit în limba lor salutul pascal Hristos a Înviat!”, a menționat preotul Alexandru Socaciu.
Cei șase preoți militari vor ajunge la București în noaptea zilei de vineri, 10 mai, urmând ca sâmbătă să plece spre unitățile lor de origine.
Cu o tradiție de peste 25 de ani, după evenimentele din 1989, colaborarea dintre Biserică și Armată continuă într-o armonie benefică militarilor români și familiilor acestora. În fiecare an militarii români prezenți în teatrele de operații din afara granițelor țării se bucură de oficierea slujbelor religioase pe timpul celor mai importante sărbători creștine.
Sursă foto: Pr. Sorin Pitic